CELEX: 32017R2454
Language: da
Date: 2017-12-05 00:00:00
Title: Rådets forordning (EU) 2017/2454 af 5. december 2017 om ændring af forordning (EU) nr. 904/2010 om administrativt samarbejde og bekæmpelse af svig vedrørende merværdiafgift

29.12.2017   
            
            
               DA
            
            
               Den Europæiske Unions Tidende
            
            
               L 348/1
            
         RÅDETS FORORDNING (EU) 2017/2454
   af 5. december 2017
   om ændring af forordning (EU) nr. 904/2010 om administrativt samarbejde og bekæmpelse af svig vedrørende merværdiafgift
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 113,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   under henvisning til udtalelse fra Europa-Parlamentet (1),
   under henvisning til udtalelse fra Det Europæiske Økonomiske og Sociale Udvalg (2),
   efter en særlig lovgivningsprocedure, og
   ud fra følgende betragtninger:
   
               (1)
            
            
               Rådets forordning (EU) nr. 904/2010 (3) indeholder bestemmelser om medlemsstaternes udveksling og lagring af oplysninger med henblik på indførelse af de særordninger, der er omhandlet i afsnit XII, kapitel 6, i Rådets direktiv 2006/112/EF (4).
            
         
               (2)
            
            
               Da disse særordninger pr. 1. januar 2021 udvides til at omfatte fjernsalg af andre varer og tjenesteydelser end teleydelser, radio- og TV-spredningstjenester og elektroniske tjenesteydelser, er det nødvendigt at udvide anvendelsesområdet for denne forordnings regler om meddelelse af oplysninger og overførsel af beløb mellem identifikationsmedlemsstaten og forbrugsmedlemsstaten.
            
         
               (3)
            
            
               På grund af det udvidede anvendelsesområde for særordningerne til også at omfatte fjernsalg af varer og alle tjenesteydelser, vil antallet af transaktioner, der skal meddeles i momsangivelsen, stige betydeligt. For at give identifikationsmedlemsstaten tilstrækkelig tid til at behandle de momsangivelser, som afgiftspligtige personer indgiver under særordningen, bør fristen for overførsel af oplysninger vedrørende momsangivelsen og det momsbeløb, der betales til hver forbrugsmedlemsstat, forlænges med 10 dage.
            
         
               (4)
            
            
               Som følge af særordningernes udvidelse til også at omfatte fjernsalg af varer indført fra tredjelandsområder eller tredjelande er det nødvendigt, at toldmyndigheden i indførselsmedlemsstaten er i stand til at identificere vareindførsler i småforsendelser, for hvilke momsen skal betales under en af særordningerne. Det registreringsnummer, hvorunder momsen betales, bør derfor oplyses forinden, således at toldmyndighederne kan kontrollere dets gyldighed ved varernes indførsel.
            
         
               (5)
            
            
               Afgiftspligtige personer, der benytter sådanne særordninger, kan blive udsat for krav om udlevering af regnskaber og administrative undersøgelser fra identifikationsmedlemsstaten og alle de forbrugsmedlemsstater, hvortil varerne eller tjenesteydelserne leveres. For at mindske de administrative byrder og efterlevelsesomkostninger, som flere anmodninger om regnskaber og administrative undersøgelser er forbundet med for såvel virksomhederne som skattemyndighederne, og for at undgå dobbeltarbejde, bør sådanne anmodninger og undersøgelser så vidt muligt koordineres af identifikationsmedlemsstaten.
            
         
               (6)
            
            
               For at forenkle indsamlingen af statistiske data om anvendelsen af særordningerne bør Kommissionen have mulighed for at udtrække aggregerede statistiske og diagnostiske oplysninger, såsom antallet af de forskellige typer elektroniske meddelelser, der udveksles mellem medlemsstaterne, om særordningerne, dog ikke data om individuelle afgiftspligtige personer.
            
         
               (7)
            
            
               Bestemmelserne om, hvilke oplysninger der skal gives af den afgiftspligtige person og fremsendes mellem medlemsstaterne ved anvendelsen af særordningerne, og om de tekniske detaljer, herunder ensartede elektroniske meddelelser, for den afgiftspligtige persons fremlæggelse eller medlemsstaternes indbyrdes fremsendelse af disse oplysninger, bør vedtages efter den udvalgsprocedure, der er fastlagt i denne forordning.
            
         
               (8)
            
            
               I betragtning af den tid, det tager at indføre de foranstaltninger, der er nødvendige for gennemførelsen af denne forordning og tilpasse medlemsstaternes IT-systemer til registrering og til angivelse og betaling af moms, og under hensyntagen til de ændringer, der er indført ved artikel 2 i Rådets direktiv (EU) 2017/2455 (5), bør denne forordning anvendes fra datoen for anvendelsen af disse ændringer.
            
         
               (9)
            
            
               Forordning (EU) nr. 904/2010 bør derfor ændres —
            
         VEDTAGET DENNE FORORDNING:
   Artikel 1
   I forordning (EU) nr. 904/2010 foretages følgende ændringer:
   
               1)
            
            
               Artikel 1, stk. 4, affattes således:
               »4.   I denne forordning fastsættes der også regler og procedurer for den elektroniske udveksling af oplysninger om moms i forbindelse med varer og tjenesteydelser leveret i overensstemmelse med særordningerne i afsnit XII, kapitel 6, i direktiv 2006/112/EF og også for eventuel efterfølgende informationsudveksling samt for så vidt angår varer og tjenesteydelser, der er omfattet af disse særordninger, for pengeoverførsel mellem medlemsstaternes kompetente myndigheder.«
            
         
               2)
            
            
               Artikel 2, stk. 2, affattes således:
               »2.   Definitionerne i artikel 358, 358a, 369a og 369l i direktiv 2006/112/EF angående de enkelte særordninger finder også anvendelse ved anvendelsen af denne forordning.«
            
         
               3)
            
            
               Artikel 17, stk. 1, litra d), affattes således:
               
                           »d)
                        
                        
                           oplysninger, der indsamles i overensstemmelse med artikel 360, 361, 364, 365, 369c, 369f, 369g, 369o, 369s og 369t i direktiv 2006/112/EF«.
                        
                     
         
               4)
            
            
               I artikel 17, stk. 1, tilføjes følgende litra:
               
                           »e)
                        
                        
                           data vedrørende de momsregistreringsnumre, som nævnt i artikel 369q i direktiv 2006/112/EF, den har tildelt og, pr. momsregistreringsnummer tildelt af en medlemsstat, den samlede værdi af indførsel af varer, der er fritaget i henhold til artikel 143, stk. 1, litra ca), for hver måned.«
                        
                     
         
               5)
            
            
               Artikel 17, stk. 2, affattes således:
               »2.   De tekniske detaljer i forbindelse med den automatiserede undersøgelse af de oplysninger, der er omhandlet i stk. 1, litra b), c), d) og e), vedtages efter proceduren i artikel 58, stk. 2.«
            
         
               6)
            
            
               Artikel 31 ændres således:
               
                           a)
                        
                        
                           Stk. 1 affattes således:
                           »1.   De kompetente myndigheder i hver medlemsstat sikrer, at personer, der er involveret i leveringer af varer eller tjenesteydelser inden for Fællesskabet, og ikkeetablerede afgiftspligtige personer, der leverer tjenesteydelser, har mulighed for til brug for denne type aktiviteter elektronisk at få bekræftet gyldigheden af et momsregistreringsnummer for en bestemt person samt vedkommendes navn og adresse. Disse oplysninger skal svare til de data, der er omhandlet i artikel 17.«
                        
                     
                           b)
                        
                        
                           Stk. 3 udgår.
                        
                     
         
               7)
            
            
               I kapitel XI foretages følgende ændringer:
               
                           a)
                        
                        
                           Overskriften til afdeling 2 affattes således:
                           
                              
                                 »Bestemmelser gældende fra den 1. januar 2015 indtil den 31. december 2020«.
                              
                           
                        
                     
                           b)
                        
                        
                           Følgende afdeling indsættes:
                           
                              »AFDELING 3
                           
                           
                              
                                 Bestemmelser gældende fra den 1. januar 2021
                              
                           
                           
                              Underafdeling 1
                           
                           
                              
                                 Almindelige bestemmelser
                              
                           
                           Artikel 47a
                           Bestemmelserne i denne afdeling anvendes med virkning fra den 1. januar 2021.
                           
                              Underafdeling 2
                           
                           
                              
                                 Udveksling af oplysninger
                              
                           
                           Artikel 47b
                           1.   Medlemsstaterne fastsætter, at de oplysninger, som en afgiftspligtig person, der gør brug af særordningen i afsnit XII, kapitel 6, afdeling 2, i direktiv 2006/112/EF, fremsender til identifikationsmedlemsstaten ved påbegyndelsen af sin afgiftspligtige virksomhed, jf. direktivets artikel 361, skal fremsendes elektronisk. De tilsvarende oplysninger til identifikation af en afgiftspligtig person, der gør brug af særordningen i afsnit XII, kapitel 6, afdeling 3, i direktiv 2006/112/EF, ved påbegyndelsen af dennes virksomhed, jf. direktivets artikel 369c, skal fremsendes elektronisk. Enhver ændring i de oplysninger, der er givet i henhold til artikel 361, stk. 2, og artikel 369c i direktiv 2006/112/EF, skal også fremsendes elektronisk.
                           2.   Identifikationsmedlemsstaten videresender de i stk. 1 omhandlede oplysninger elektronisk til de kompetente myndigheder i de andre medlemsstater senest ti dage efter udgangen af den måned, hvor oplysningerne blev modtaget fra den afgiftspligtige person, der gør brug af en af særordningerne i afsnit XII, kapitel 6, afdeling 2 og 3, i direktiv 2006/112/EF. På samme måde meddeler identifikationsmedlemsstaten de kompetente myndigheder i de andre medlemsstater de momsregistreringsnumre, der er nævnt i afdeling 2 og 3.
                           3.   Hvis en afgiftspligtig person, der gør brug af en af særordningerne i afsnit XII, kapitel 6, afdeling 2 og 3, i direktiv 2006/112/EF, udelukkes fra den pågældende særordning, giver identifikationsmedlemsstaten omgående de kompetente myndigheder i de andre medlemsstater elektronisk underretning herom.
                           Artikel 47c
                           1.   Medlemsstaterne fastsætter, at de oplysninger, som en afgiftspligtig person, der gør brug af særordningen i afsnit XII, kapitel 6, afdeling 4, i direktiv 2006/112/EF, eller dennes formidler sender til identifikationsmedlemsstaten ved påbegyndelsen af sin afgiftspligtige virksomhed, jf. direktivets artikel 369p, stk. 1, 2 og 2a, skal fremsendes elektronisk. Enhver ændring i de oplysninger, der er givet i henhold til artikel 369p, stk. 3, i direktiv 2006/112/EF, skal også fremsendes elektronisk.
                           2.   Identifikationsmedlemsstaten videresender de i stk. 1 omhandlede oplysninger elektronisk til de kompetente myndigheder i de andre medlemsstater senest ti dage efter udgangen af den måned, hvor oplysningerne blev modtaget fra den afgiftspligtige person, der gør brug af særordningen i afsnit XII, kapitel 6, afdeling 4, i direktiv 2006/112/EF, eller dennes eventuelle formidler. På samme måde meddeler identifikationsmedlemsstaten de kompetente myndigheder i de andre medlemsstater det individuelle momsregistreringsnummer, der er tildelt, med henblik på anvendelse af denne særordning.
                           3.   Hvis en afgiftspligtig person, der gør brug af særordningen i afsnit XII, kapitel 6, afdeling 4, i direktiv 2006/112/EF, eller dennes eventuelle formidler slettes fra identifikationsregistret, giver identifikationsmedlemsstaten omgående de kompetente myndigheder i de andre medlemsstater elektronisk underretning herom.
                           Artikel 47d
                           1.   Medlemsstaterne fastsætter, at momsangivelsen med de oplysninger, der er fastsat i artikel 365, artikel 369g og artikel 369t i direktiv 2006/112/EF, skal fremsendes elektronisk.
                           2.   Identifikationsmedlemsstaten fremsender de i stk. 1 omhandlede oplysningerne elektronisk til den kompetente myndighed i den pågældende forbrugsmedlemsstat senest 20 dage efter udgangen af den måned, hvor angivelsen blev modtaget.
                           Identifikationsmedlemsstaten skal desuden fremsende de i artikel 369g, stk. 2, i direktiv 2006/112/EF nævnte oplysninger til den kompetente myndighed i hver af de øvrige medlemsstater, hvorfra varerne er forsendt eller transporteret, og de i artikel 369g, stk. 3, i direktiv 2006/112/EF nævnte oplysninger til den kompetente myndighed i hver af de pågældende etableringsmedlemsstater.
                           Medlemsstater, der har krævet, at momsangivelsen udarbejdes i en anden national valuta end euro, omregner beløbene til euro under anvendelse af kursen på den sidste dag i indberetningsperioden. Omregningen skal ske til de valutakurser, som Den Europæiske Centralbank har offentliggjort for den pågældende dag, eller, hvis der ikke har været nogen offentliggørelse den dag, for den næste offentliggørelsesdag.
                           Artikel 47e
                           Identifikationsmedlemsstaten fremsender omgående elektronisk de oplysninger til forbrugsmedlemsstaten, der er nødvendige for at kunne knytte den enkelte indbetaling sammen med den relevante momsangivelse.
                           Artikel 47f
                           1.   Identifikationsmedlemsstaten skal sikre, at det beløb, som den afgiftspligtige person, der gør brug af en af særordningerne i afsnit XII, kapitel 6, i direktiv 2006/112/EF, eller dennes eventuelle formidler har betalt, overføres til den bankkonto denomineret i euro, som den forbrugsmedlemsstat, som skal modtage betalingen, har udpeget hertil.
                           Medlemsstater, der har krævet indbetaling i en anden national valuta end euro, omregner beløbene til euro under anvendelse af kursen på den sidste dag i indberetningsperioden. Omregningen skal ske til de valutakurser, som Den Europæiske Centralbank har offentliggjort for den pågældende dag, eller, hvis der ikke har været nogen offentliggørelse den dag, for den næste offentliggørelsesdag.
                           Overførslen skal finde sted senest 20 dage efter udgangen af den måned, hvor betalingen blev modtaget.
                           2.   Hvis den afgiftspligtige person, der gør brug af en af særordningerne, eller dennes eventuelle formidler ikke betaler hele det skyldige afgiftsbeløb, sikrer identifikationsmedlemsstaten, at betalingen overføres til forbrugsmedlemsstaten i forhold til den afgift, der skal betales i hver medlemsstat. Identifikationsmedlemsstaten underretter elektronisk de kompetente myndigheder i forbrugsmedlemsstaten herom.
                           Artikel 47g
                           Medlemsstaterne underretter elektronisk de kompetente myndigheder i de øvrige medlemsstater om de bankkontonumre, som indbetalinger skal foretages til, jf. artikel 47f.
                           Medlemsstaterne underretter omgående elektronisk de kompetente myndigheder i de øvrige medlemsstater og Kommissionen om ændringer i den afgiftssats, der gælder for levering af varer og tjenesteydelser omfattet af særordningerne.
                           
                              Underafdeling 3
                           
                           
                              
                                 Kontrol af transaktioner og afgiftspligtige personer
                              
                           
                           Artikel 47h
                           Ved indførsel af varer, for hvilke momsen skal angives under særordningen i afsnit XII, kapitel 6, afdeling 4, i direktiv 2006/112/EF, skal medlemsstaterne udføre en elektronisk kontrol af gyldigheden af det individuelle momsregistreringsnummer, der er tildelt efter direktivets artikel 369q og meddelt senest ved indgivelsen af indførselsangivelsen.
                           Artikel 47i
                           1.   For at få udleveret de regnskaber, en afgiftspligtig person eller formidler skal føre i henhold til artikel 369, 369k og 369x i direktiv 2006/112/EF, skal forbrugsmedlemsstaten først rette elektronisk anmodning herom til identifikationsmedlemsstaten.
                           2.   Efter modtagelse af en anmodning som omhandlet i stk. 1 skal identifikationsmedlemsstaten omgående videresende anmodningen elektronisk til den afgiftspligtige person eller dennes formidler.
                           3.   Medlemsstaterne fastsætter, at efter modtagelse af anmodning herom fremsender den afgiftspligtige person eller dennes formidler elektronisk de regnskaber, der er anmodet om, til identifikationsmedlemsstaten. Medlemsstaterne accepterer, at regnskaberne kan fremsendes ved hjælp af en standardformular.
                           4.   Identifikationsmedlemsstaten videresender omgående elektronisk de fremsendte regnskaber til den forbrugsmedlemsstat, der har anmodet om dem.
                           5.   Har denne forbrugsmedlemsstat ikke modtaget regnskaberne senest 30 dage efter datoen for fremsættelse af sin anmodning herom, kan den tage ethvert skridt hjemlet i dens egen lovgivning for at få udleveret disse regnskaber.
                           Artikel 47j
                           1.   Hvis identifikationsmedlemsstaten beslutter på sit område at gennemføre en administrativ undersøgelse af en afgiftspligtig person, der gør brug af en af særordningerne i afsnit XII, kapitel 6, i direktiv 2006/112/EF, eller af dennes eventuelle formidler, underretter den forinden de kompetente myndigheder i alle de andre medlemsstater herom.
                           Første afsnit finder kun anvendelse i forbindelse med en administrativ undersøgelse vedrørende særordningerne.
                           2.   Uanset artikel 7, stk. 4, skal forbrugsmedlemsstaten, hvis den beslutter, at det er nødvendigt at gennemføre en administrativ undersøgelse, først rådføre sig med identifikationsmedlemsstaten om nødvendigheden af en sådan undersøgelse.
                           Hvor der er enighed om nødvendigheden af en administrativ undersøgelse, underretter identifikationsmedlemsstaten de andre medlemsstater.
                           Dette forhindrer ikke medlemsstaterne i at træffe foranstaltninger i overensstemmelse med deres nationale lovgivning.
                           3.   Hver medlemsstat skal meddele de andre medlemsstater og Kommissionen detaljerede oplysninger om, hvilken kompetent myndighed der har ansvaret for koordinering af administrative undersøgelser i denne medlemsstat.
                           
                              Underafdeling 4
                           
                           
                              
                                 Statistiske oplysninger
                              
                           
                           Artikel 47k
                           Medlemsstaterne giver Kommissionen mulighed for at udtrække oplysninger direkte fra de meddelelser, som genereres af de i artikel 53 omhandlede elektroniske systemer, til aggregerede statistiske og diagnostiske formål, jf. artikel 17, stk. 1, litra d) og e). Disse oplysninger må ikke indeholde data om individuelle afgiftspligtige.
                           
                              Underafdeling 5
                           
                           
                              
                                 Tillæggelse af gennemførelsesbeføjelser
                              
                           
                           Artikel 47l
                           For at sikre en ensartet anvendelse af denne forordning tillægges Kommissionen beføjelse til efter den i artikel 58, stk. 2, omhandlede procedure at fastsætte:
                           
                                       a)
                                    
                                    
                                       de tekniske detaljer, herunder en ensartet elektronisk meddelelse, for fremsendelsen af de i artikel 47b, stk. 1, artikel 47c, stk. 1, og artikel 47d, stk. 1, omhandlede oplysninger og den standardformular, der er omhandlet i artikel 47i, stk. 3
                                    
                                 
                                       b)
                                    
                                    
                                       de tekniske detaljer, herunder en ensartet elektronisk meddelelse, for fremsendelsen af de i artikel 47b, stk. 2 og 3, artikel 47c, stk. 2 og 3, artikel 47d, stk. 2, artikel 47e, artikel 47f, stk. 2, artikel 47i, stk. 1, 2 og 4, og artikel 47j, stk. 1, 2 og 4, omhandlede oplysninger samt den tekniske fremgangsmåde for fremsendelsen af disse oplysninger
                                    
                                 
                                       c)
                                    
                                    
                                       de tekniske detaljer for fremsendelsen af de i artikel 47g omhandlede oplysninger mellem medlemsstaterne
                                    
                                 
                                       d)
                                    
                                    
                                       de tekniske detaljer vedrørende importmedlemsstatens kontrol af de i artikel 47h omhandlede oplysninger
                                    
                                 
                                       e)
                                    
                                    
                                       de aggregerede statistiske og diagnostiske oplysninger, som Kommissionen skal udtrække, jf. artikel 47k, samt den tekniske fremgangsmåde for udtrækning af disse oplysninger.«
                                    
                                 
                     
         
               8)
            
            
               Punkt 1 i bilag I affattes således:
               
                           »1)
                        
                        
                           Fjernsalg (artikel 33 i direktiv 2006/112/EF)«.
                        
                     
         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. januar 2021.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 5. december 2017.
      
         
            På Rådets vegne
         
         T. TÕNISTE
         
            Formand
         
      
   
   
      (1)  Udtalelse af 30.11.2017 (endnu ikke offentliggjort i EUT).
   
      (2)  EUT C 345 af 13.10.2017, s. 79.
   
      (3)  Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (EUT L 268 af 12.10.2010, s. 1).
   
      (4)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).
   
      (5)  Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (se side 7 i denne EUT).